
AZ ELTE rekreáció és életmód alapszak szakmai gyakorlata a hallgatók és a gyakorlóhely-vezetők véleményének tükrében

Kutatásom az ELTE rekreáció és életmód alapszakon tanulmányt folytató hallgatók, illetve a szakmai gyakorlatokat vezető munkaadók a képzésben jelenlévő szakmai gyakorlatról alkotott véleményét vizsgálja.
A hallgatók tekintetében a szombathelyi és budapesti képzésben résztvevő másod és harmadéves hallgatók álláspontjára voltam kíváncsi, mivel ők azok, akik már teljesítették a szakmai gyakorlatokat. Véleményüket egy online kérdőív segítségével mértem fel, amelyben lehetőségük volt nyilatkozni a gyakorlóhelyek által biztosított eszközök, felszerelések minőségéről. Továbbá kutatásom jelentős részét képezi a szombathelyi és budapesti tanulók álláspontjának összehasonlítása, amely során rálátást sikerült szerezem a véleményükben szereplő egyezőségekre, illetve különbözőségekre. A szakmai gyakorlatvezetők együttműködésének köszönhetően, amely minden egyénnél telefonos interjú formájában valósult meg, sikerült megállapítanom azt, hogy mely szempontok élveznek prioritást a munkaerő kiválasztása során, emellett pedig, hogy melyek az általuk elsődlegesnek megítélt kompetenciák és személyiségvonások, amelyek elengedhetetlenek a szakmában való sikeres elhelyezkedés érdekében. Kutatásom igazolta, hogy a hallgatók tekintetében egy jelentékeny különbség állapítható meg, mégpedig az, hogy azok a hallgatók akiknek négy, vagy annál több nap állt rendelkezésükre a szakmai gyakorlóhelyeiken a megtanult ismeretek kamatoztatására, azok szignifikáns mértékben elégedettebbek voltak a megszerzett és elsajátított tudással/tapasztalattal, valamint nagyobb mértékben gondolják úgy, hogy gyakorlóhelyeiken el tudnak helyezkedni a későbbiekben. A szakmai gyakorlatvezetők és munkáltatók, a szakmai gyakorlatokról alkotott véleményük kifejtése mellett javaslatokkal éltek a képzésben jelenlévő szakmai gyakorlatok hatékonyabbá tételének érdekében. Teljes egyetértés jellemzi részükről annak a szükségességét, hogy a gyakorlati helyszíneken rendelkezésre álló napok számát növelni kell.
Bízom abban, hogy a kutatásom során megszerzett releváns információkkal segíteni tudom a rekreáció és életmód szakirány minta tantervében fontos szerepet betöltő szakmai gyakorlatok produktív és célravezető működését.



